**[Započinju prijave kandidata s teškoćama u razvoju](https://www.upisi.hr/upisi/Novosti/Novost/2647)**

Kandidati s teškoćama u razvoju se od 23. svibnja 2022. do 6. lipnja 2022. godine javljaju županijskim upravnim odjelima odnosno Gradskome uredu za obrazovanje Grada Zagreba koji će im pomoći u odabiru srednje škole koja provodi jedan od programa za koji je kandidat dobio stručno mišljenje Službe za profesionalno usmjeravanje Hrvatskoga zavoda za zapošljavanje.

Tom prilikom roditelji i kandidat iskazuju svoj odabir liste prioriteta prema programima koje je Hrvatski zavod za zapošljavanje naveo u svome stručnom mišljenju - roditelji će upisnom povjerenstvu županijskog upravnog odjela na predviđenom obrascu navesti obrazovne programe i srednje škole koje izvode te programe redom kako bi željeli da ih kandidat upiše. Županijski upravni odjeli odnosno Gradski ured za obrazovanje Grada Zagreba unosit će navedene odabire od 26. svibnja do 17. lipnja 2022. godine.

Na navedenom obrascu roditelj i kandidat mogu navesti onoliko škola koliko ih izvodi navedene programe. Potom će upisno povjerenstvo županijskog upravnog odjela u sustav NISpuSŠ unijeti navedene odabire za pojedine kandidate. Kandidati će na stranici srednje.e-upisi.hr kada se prijave imati karticu Moj odabir, na kojoj će vidjeti programe koje im je unio županijski upravni odjel. Nakon ovog postupka zatvorit će se mogućnost unosa odabira, a navedeni kandidati rangiraju se na zasebnim ljestvicama poretka temeljem ostvarenog ukupnog broja bodova utvrđenog tijekom postupka vrednovanja, u programima obrazovanja za koje posjeduju stručno mišljenje službe za profesionalno usmjeravanje Hrvatskoga zavoda za zapošljavanje.

Provođenje dodatnih provjera za kandidate s teškoćama u razvoju i unos rezultata u sustav bit će 23. lipnja, preliminarno rangiranje odvit će se 23. i 24. lipnja, a objava konačnih ljestvica bit će 24. lipnja.

U školama u kojima je to uvjet za upis, kandidati moraju zadovoljiti i na dodatnim provjerama, a upisna povjerenstva županijskog upravnog odjela, u slučaju prijave takvih programa, dužna su o tome obavijestiti kandidata. Također, napominjemo da ukoliko je škola postavila bodovni prag, on vrijedi i za učenike s teškoćama u razvoju. Sam poredak programa na listi prioriteta koji će roditelji i kandidat iskazati upisnome povjerenstvu županijskog upravnog odjela **ne jamče niti osiguravaju da će se kandidat uistinu i upisati u onaj obrazovni program koji su naveli kao svoj prvi izbor** – konačan upis ovisi i o drugim kandidatima s teškoćama u razvoju na ljestvici i njihovom broju bodova te broju upisnih mjesta za kandidate s teškoćama u razvoju u pojedinome razrednome odjelu, a sukladno Državnome pedagoškome standardu srednjoškolskog sustava odgoja i obrazovanja.

Sukladno članku 9. Pravilnika o izmjenama i dopunama Pravilnika o elementima i kriterijima za izbor kandidata za upis u I. razred srednje škole, kandidati s teškoćama u razvoju koji imaju rješenje o primjerenome programu obrazovanja, a koji pristupaju provjeri posebnih znanja imaju pravo na prilagodbu ispitne tehnologije.